Recenzija rukopisa knjige „Sintaksička gradijentnost u engleskom jeziku“

autora Vladana Pavlovića

Knjiga „Sintaksička gradijentnost u engleskom jeziku“ Vladana Pavlovića podeljena je na četiri poglavlja : I Uvod, II Teorijsko-metodološki okvir, III Analiza i IV Zaključak. Sa Bibliografijom i Apstraktom na engleskom jeziku broji 211 strana kompjuterski složenog teksta.

U prvom, uvodnom poglavlju postavljeni su predmet i ciljevi istraživanja, definisana je konstrukcija tipa *N1 V N2* *to-inf. cl* koja predstavlja nposredni predmet istraživanja i detaljno je prikazan opis kompiliranja korišćenog korpusa jezičkog materijala za analizu. Glavni cilj istraživanja prikazanog u knjizi jeste, s jedne strane, sveobuhvatan pogled na pojam gradijentnosti, a s druge, u užem smislu, potencijal pojma gradijentnosti i njegovo prisustvo u realizacijama konstrukcije tipa *N1 V N2* *to-inf. cl* . Istraživački korpus, sastavljen od primera iz dve velike elektronske baze podataka , British National Corpus (BNC) i *Collins COBUILD Resource Pack* (CCRP) na kome je izvršena analiza sadrži impozantno veliki broj primera – ukupno 6433, što je obezbeđuje reprezentativnost novokompiliranog korpusa, kao i pouzdanost i validnost dobijenih rezulatata.

Posebnu vrednost ove knjige čini njeno II poglavlje, Teorijsko metodološki okvir u kome je, s jedne strane, dat izuzetan pregled relevantne literature, kako lingvističko-semantičke i kognitivističke, tako i filozofske, o pojmu gradijentnosti, sa posebnim osvrtom na pojam kategorizacije. Pregled je zaokružen kritičkim promišljanjem obimne literature i urodio je sopstvenim, originalnim metodološkim pristupom i autentičnim, minuciozno razrađenim i složenim analitičkim aparatom za ispitivanje gradijentnosti u sintaksičkim konstrukcijama. U knjizi je validnost ovog pristupa i aparata isprobana i ilustrovana na konstrukciji tipa *N1 V N2* *to-inf. cl*, iako je kompletno istraživanje obuhvatalo još dva tipa konstrukcija.

Centralno, analitičko poglavlje ove knjige podrobno prikazuje postupak klasifikacije jezičkog materijala iz korpusa i potom ulazi u detaljno i osetljivo ispitivanje reagovanja klasifikovanih glagola (na poziciji *V* u predmetnoj konstrukciji) na kriterijume analitičkog aparata, daje njihov tabelarni pregled i opsežnu diskusiju, kojom se dokazuje postojanje dva tipa jezičke neodređenosti, naime inter- i intra-katgorijalne gradijentnosti značenja sintaksičkih konstrukcija.

Četvrto poglavlje sistematski prikazuje zaključke analize, i to na dva plana: prvom, na kome se potvrđuje validnost hipoteze o gradijentnosti sintaksičkih struktura i drugom, znatno širem na kom se uočava gradijentnost kao sveprožimajuća odlika na svim lingvističkim nivoima.

Izuzetnoj vrednosti ove knjige doprinosi njena Bibliografija, koja sama po sebi predstavlja odličan presek savremenih tokova u sintaksi, semantici i kognitivnom pristupu sintaksičkim fenomenima u engleskom jeziku.

Konačno, jedan komentar koji zaokružuje opšti utisak o knjizi „Sintaksička gradijentnost u englskom jeziku“ autora Vladana Pavlovića: postoje u savremenoj lingvistici pitanja, teme, pojmovi koji se u nekom trenutku javljaju kao sporadična ideja, ili kao pojam koji se uzima *per se*, ili se, pak, preuzima iz neke srodne discipline *prima facie* bez izmena, a potom kreću jednim ili nekolikim razvojnim pravcima - da bi u nekom trenutku zauzeli mesto sa kojega značajno utiču na sam lik nauke o jeziku ili njenih delova, tražeći ozbiljno redefinisanje pojma ili kategorije. Slično se dešava i sa pojmom gradijentnosti , a zahvaljujući impresivno širokom, i istovremeno impresivno minuciuoznom i preciznom sagledavanju i pristupu autora Vladana Pavlovića, čitalac nedvosmisleno shvata značaj gradijentnosti kao određujućeg i funkcionalnog u jeziku.

Sa svih ovih razloga, sa posebnim zadovoljstvom preporučujem knjigu Vladana Pavlovića „Sintaksička gradijntnost u engleskom jeziku“ za štampu, uverena da će ona biti značajno štivo pre svega studentima doktorskih studija , ali i prekaljenim istraživačima sintaksičkih i semantičkih pojava u jeziku.

U Beogradu, Ivana Trbojević Milošević

22.avgusta 2017.